Document ID: /roh_data/filtered/fineweb-2-filterrobots_roh.jsonl.gz/21958

Ils davos bun dus mais sajan stads grevs, en spezial per las branschas che n'hajan insumma betg u strusch pudì lavurar, uschia ils detaglists ed er ils manaschis turistics. Uss che tut sa mettia puspè en moviment è Jürg Michel, il directur da l'Uniun grischuna d'artisanadi e mastergn puspè pli optimistic. En vista a la stagiun da stad che stat avant porta è el schizunt positiv. Uschia possian ils detaglists, ils manaschis turistics e tut quels ch'èn dependents dal turissem puspè lavurar.
Mastergnants mitschads cun in egl blau
Scrinaris, installaturs sanitars, picturs ed auters mastergnants hajan pudì lavurar pli u main normal – cun inqual restricziun e malsegirtad. Ma uschiglio è Michel led ch'i n'ha betg dà in scumond da lavur per quels sco en il chantun Tessin.
Igl è stà la decisiun correcta da laschar lavurar mastergnants e da betg serrar plazzals. Uschiglio vesess quai or nair per il mastergn grischun.
Er en vista a la stagiun da stad vesia quai or bain per ils mastergnants. Quai er grazia al turissem ch'è puspè en moviment. Uschia fa Michel ina prognosa positiva a curta vista per commerzi e mastergn. A pli lunga vista è il directur dals mastergnants grischuns pli pessimistic. I na saja betg da negliger che l'economia globala giaja en ina recessiun. Quai vegnia a lunga vista er ad effectuar il commerzi, ils detaglists e la mastergnanza grischuna.